Þorrablót Ármanna verður haldið laugardaginn 25. janúar 2020 . Húsið opnar kl. 19:00 og borðhald hefst skömmu síðar . Þorrablót Ármanna er fyrir löngu orðið landsþekktur viðburður sem félagsmenn missa ógjarnan af , nema þá með tár á hvarmi . Að vanda verður kostnaði stillt í hóf og hægt að raða í sig kjömmum og öðru góðmeti sem tilheyrir Þorra , súru og ósúru eftir smekk hvers og eins . Fátt verður á boðstólum sem fellur að vegan lífstíl , en þess má þó geta að súrar gúrkur eru vegan . Sama má segja um ýmsar fljótandi veitingar sem bjóðast gegn vægu gjaldi við skenkinn . Hátíðarræða kvöldsins er nú í smíðum og vænta má hnyttinna lýsinga og bersögli í anda Ármanna , enda er ræðumaður kvöldsins , Garðar Þór þekktur fyrir orðheppni og fagrar frásagnir í ræðu og í riti . Að vanda verða raddbönd þanin undir styrkri stjórn Baldurs Sigurðssonar og undirspili okkar sérlega tónlistarstjóra , Guðmundar Hauks . Hittumst , etum , drekkum , syngjum og verum glöð . Tekið verður á móti þátttökuskráningu hér á síðunni fram til 22. janúar en vitaskuld má einnig senda tölvupóst á armenn@armenn.is með upplýsingum um fjölda gesta , nafni félagsmanns og númeri . ATH : Lokað hefur verið fyrir skráningu á Þorrablótið 2020 .